แห่ซื้อ ONETRIGGER2 กว่า 309 ล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

นายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุนรวม (บลจ.) วรรณ เปิดเผยว่า บลจ.วรรณ ปิดการเสนอขายหน่วยลงทุนครั้งแรกของกองทุนเปิด วรรณ อิควิตี้ 12% ทริกเกอร์ ฟันด์ (ONETRIGGER2) ด้วยยอดจองซื้อ 309.89 ล้านบาท โดยจดทะเบียนกองทรัพย์สินในวันที่ 23 ก.ย. 2553 และเปิดขายหน่วยลงทุนครั้งต่อไปในวันที่ 24 ก.ย. 2553
กองทุนเปิดวรรณ อิควิตี้ 12% ทริกเกอร์ ฟันด์ เป็นกองทุนที่เน้นลงทุนในหุ้นสามัญที่จดทะเบียนในตลาดหลักทรัพย์ ที่มีปัจจัยพื้นฐานดี มีความมั่นคงและให้ผลตอบแทนที่เหมาะสมเมื่อเทียบกับระดับความเสี่ยง โดยเฉลี่ยในรอบปีบัญชีไม่น้อยกว่า 65% ของมูลค่าทรัพย์สินสุทธิของกองทุน โดยกองทุนนี้มีลักษณะพิเศษ คือ เมื่อครบกำหนดอายุประมาณ 1 ปี 1 เดือน หรือเมื่อกองทุนมีมูลค่าหน่วยลงทุนตั้งแต่ 11.20 บาท หรือเพิ่มขึ้น 12% ของมูลค่าหน่วยลงทุนที่เสนอขายครั้งแรก เป็นเวลา 3 วันทําการติดต่อ โดยบริษัทมองว่ากัน บริษัทจัดการจะดําเนินการรับซื้อคืนหน่วยลงทุนโดยอัตโนมัติทั้งหมดให้แก่ผู้ถือหน่วยลงทุนทุกราย โดยจะนำเงินค่ารับซื้อคืนหน่วยลงทุนโดยอัตโนมัติไปซื้อหน่วยลงทุนของกองทุนเปิดวรรณเดลี่ ภายใน 5 วันทำการ ซึ่งกองทุนเปิดวรรณเดลี่เป็นกองทุนตลาดเงินของบลจ.วรรณ ที่มีการลงทุนในพันธบัตรรัฐบาล โครงสร้างของกองทุนดังกล่าวทำให้นักลงทุนไม่เพียงแต่ได้รับผลตอบแทนจากกองทุนหุ้น แต่ยังสามารถได้รับผลตอบแทนต่อเนื่องจากกองทุนตลาดเงินต่อไปได้อีก ในกรณีที่นักลงทุนต้องการเงินสดก็สามารถทำรายการขายคืนจากกองทุนวรรณเดลี่ได้โดยจะได้เงินในวันทำการวันถัดไป (T+1)
นายมนรัฐกล่าวเพิ่มเติมว่า ในช่วง IPO มีนักลงทุนสอบถามถึงความมั่นใจในการลงทุน ณ ดัชนีฯ ที่เกินกว่า 900 จุด ว่ามีความเสี่ยงที่ตลาดจะปรับเป็นขาลงหรือไม่ และกลยุทธ์จะแตกต่างจากกองทุนเปิด TRIGGER ที่สร้างผลตอบแทน 20% ในเวลา 5 เดือน หรือไม่ 
สำหรับความมั่นใจต่อตลาดหุ้นนั้น ค่อนข้างใกล้เคียงกับตอนออกกองทุนเปิด TRIGGER ที่ดัชนีฯ ระดับ 700 เมื่อต้นปี เรามองเห็นถึง Upside ข้างหน้าที่ชัดเจน เป็นผลมาจากปัจจัยพื้นฐานของประเทศที่ส่งสัญญาณพื้นตัวตั้งแต่ต้นปี แม้ว่าจะเสียศูนย์ไปบ้างในช่วงไตรมาส 2 แต่ ณ ปัจจุบัน เราเชื่อว่าเศรษฐกิจจะเติบโตไปข้างหน้าอย่างมั่นคง ผลักดันโครงการการลงทุนจากภาครัฐเป็นหลัก รวมถึงการลงทุนจากภาคเอกชนที่ต้องการขยายการผลิต เนื่องจากการใช้กำลังการผลิตของประเทศได้ปรับตัวสูงขึ้นจากปีก่อน โดยเฉพาะอย่างยิ่ง อุตสาหกรรมยานยนต์ อิเลคทรอนิกส์ และปิโตรเคมี นอกจากนี้ ตัวเลขสินเชื่อของธนาคารพาณิชย์โดยรวมก็ปรับตัวเพิ่มขึ้นอย่างต่อเนื่อง ค่าเงินบาทก็สนับสนุนถึงความเชื่อมั่นที่นักลงทุนต่างชาติมีความเชื่อมั่นในศักยภาพของประเทศ นอกจากนี้ จากการที่ผู้จัดการกองทุนได้ทำการสัมภาษณ์ผู้บริหารของบริษัทจดทะเบียน ข้อมูลที่ได้รับจากผู้บริหารนั้น ค่อนข้างมั่นใจกับการเติบโตของผลกำไร โดยเฉพาะอย่างยิ่ง บริษัทขนาดกลางและขนาดเล็ก ซึ่งหุ้นกลุ่มนี้ได้ให้ผลตอบแทนที่ดีมากในช่วงกลางปี ทำให้กองทุนหุ้น Flagship ของบลจ.วรรณ ทั้งกองทุนเปิด ONE G และกองทุนเปิด ONE +1 ได้สร้างผลตอบแทนที่น่าประทับใจในช่วงเวลาดังกล่าวอีกด้วย
สำหรับกลยุทธ์ในการบริหารจัดพอร์ตนั้น การคัดเลือกหุ้นเข้าพอร์ต หรือ Stock Selection ยังคงเป็นปัจจัยหลัก การใช้คำว่า “Bottom UP” นั้น ไม่ใช่แค่เพียงเลือกหุ้นที่ดี แต่หมายรวมถึงการวางน้ำหนักให้เหมาะสมด้วย ดังนั้น น้ำหนักของหุ้นที่เราวางไว้สะท้อนถึงความมั่นใจต่อหุ้นที่เราเลือก และในกองทุนเปิด TRIGGER 2 เราจะใช้กลยุทธ์ “Top Down” เข้ามาด้วย โดยมองหุ้นจากภาพเศรษฐกิจเป็นหลักลงมาถึงหุ้นรายตัว โดยให้ความสำคัญกับหุ้นที่ได้รับผลประโยชน์เชิงบวกจากการลงทุนทั้งภาครัฐและเอกชน และหุ้นที่เกี่ยวข้องกับการบริโภคภายในประเทศ เนื่องจาก เชื่อในเศรษฐกิจไทยจะยังดีต่อเนื่องไปถึงปีหน้า ในขณะที่ภาวะเศรษฐกิจของ กลุ่มยุโรปและอเมริกาอยู่ในช่วงชะลอตัว ดังนั้น อัตราดอกเบี้ยยังคงอยู่ระดับต่ำ ซึ่งเป็นผลบวกต่อเงินทุนไหลเข้าในกลุ่มประเทศเกิดใหม่ รวมถึงประเทศไทย นอกจากนี้ ตลาดในช่วงปลายปีนี้ จะผลักดันมาจากเงินทุนต่างชาติ เนื่องจาก ณ ปัจจุบัน ต่างชาติยังมีน้ำหนักการลงทุนในตลาดไทยเป็นสัดส่วนที่ต่ำมากเมื่อเทียบกับปี 2549